«Το κράτος θα παραμείνει κλειστόν». Πότε έκλεισε; Μέχρι πότε θα παραμείνει «κλειστόν»; Μπορείτε να δίνετε απαντήσεις. Έχετε όσο χρόνο θέλετε. Μπορεί και να’ ναι, για καλό σας, η όποια χρονοτριβή. Αποφεύγετε τον πανικό. Τον ένοιωσα προχθές. «Συνελήφθη η Πόλα Ρούπα» ήταν η είδηση. Μα πριν προλάβω συναίσθημα, ο δημοσιογράφος Δήμος Βερύκιος, που τον υποδέχονται τα πρωινά κορίτσια ως γκουρού της ενημέρωσης, πρόλαβε το μελάνι του, με πονηρό μάλιστα γελάκι «Περίεργη αυτή η σύλληψη. Τώρα τη θυμηθήκανε; Να ξέρετε, παίζονται πολλά και στην Αστυνομία. Τώρα, ας πούμε, είναι περίοδος αξιολογήσεων….». Δηλαδή; Αναρωτιέσαι ως τηλεθεατής. Μπορεί κάποιος να «δίνει» έτσι την Αστυνομία. Υπέπεσε στην αντίληψή σας καμία αντίδραση; Δηλαδή, έτσι απλά; Και είναι οκ, το έτσι απλά;

Την είχαν ξανά συλλάβει την Πόλα Ρούπα. Και τότε είχαμε γλέντια για τη σύλληψη της. Υπάρχει δικαστική αρχή, εν ζωή, ώστε η κάθε Πόλα Ρούπα να υποστεί τις συνέπειες των πράξεών της και να μην απειλεί την κοινωνία; Υπάρχουν χώροι κράτησης, πέραν του σάλα-τραπεζαρία ένα, Κορυδαλλού; Οι εργαζόμενοι εκεί μπορούν να νοιώθουν το κράτος ως προστάτη τους; Η Πόλα Ρούπα είχε αναχωρήσει εκ των φυλακών, νικήτρια και τροπαιούχος, μετά την πάροδο 18μήνου. Είναι οκ; Πώς εξασφαλιζόμαστε ότι δεν θα δούμε το ίδιο έργο ως θεατές; Αλώνιζε 30 μήνες, σε μια σταλιά χώρα. Είναι έτσι απλό; Είναι οκ;

Στις βραδινές ειδήσεις, παρακολουθούμε σε άμεση σύνδεση, ομάδα αντιεξουσιαστών να διαδηλώνει υπέρ των Μαζιώτη – Ρούπα. Απορείς, τι κάθονται και δεν διαδηλώνουν και οι ληστές τραπεζών; Είναι οκ, έτσι δεν είναι;

Στολισμένη παρουσιάστρια, ανάμεσα σε χορούς και νταχτιρντί, λέει σουφρώνοντας το μυτάκι της «Μωρέ, σαν μανούλα τη λυπήθηκα! Είπε, μην αγγίξετε το παιδί μου. Το παιδάκι της την ένοιαζε μόνο». Πόσο ύπουλα και ανέντιμα επιπόλαια απλώνεται, το δήθεν συναίσθημα και αμολιούνται απόψεις με ευκολία πορδής χωρίς στοιχειώδη αίσθηση ευθύνης του ρόλου των ΜΜΕ; Είναι οκ;

Αλλη δημοσιογράφος, σε απογευματινή εκπομπή, ψελλίζει κάτι, για το πόσο τραυματικά μπορεί να ζούσε το παιδί αλλά το ένοιωθες (και δεν την αδικώ) από τις κόρες των ματιών της, ότι έτρεμε σε τι περιπέτειες μπορούσε να την μπλέξει η κάθε κουβέντα της. Και παίρνοντας μάλιστα βαθιά ανάσα είπε «αναλαμβάνω την ευθύνη των λόγων μου». Ενώ, ο κύριος παρουσιαστής της εκπομπής παρενέβη, για να στρογγυλέψει τα λόγια της. Πάμε καλά; Είναι οκ;

Στις μέρες μας πρόσθεσε και έναν Αρτεμη Σώρρα. Μπορούμε ή όχι να τον δείχνουμε ως απατεώνα; Μπορεί να μας μηνύσει και για συκοφαντική δυσφήμιση, δικαιωμένος μάλιστα από την ελληνική Δικαιοσύνη;

Και οι συμπολίτες μας που ορκίζονται πίστη στις φωτεινές δυνάμεις του Διός και στη «συμπαντική συνειδητότητα», ομνύοντας παράλληλα στα «ελλάνια αξιακά πρωτόκολλα», στη δύναμη του «κοσμικού πυρός» και στον «πολέμαρχο» αρχηγό τους; Ζούνε ανάμεσά μας ή εμείς ανάμεσά τους. Μπορώ να τους τακτοποιήσω στην κατηγορία «αρπαγμένοι»; Πόσες οργανώσεις αρπαγμένοι; Πόσες γνωρίζω και πόσες οργανώνονται στα έγκατα της κοινωνίας μας; Αν ανατρέξουμε στην Ιστορία, κινδύνευσε η ανθρωπότητα από απελπισμένους αρπαγμένους; Σας θυμίζουν οι μέρες μας προεόρτια άλλων; Είμαστε οκ; Το έχουμε;

Ο καιρός! Ο καιρός είναι μια κάποια λύσις! Σεξουαλική ηδονή και εκσπερμάτιση. Θαρρείς φτιαχνόμαστε με τον καιρό. Μας λένε ότι θα χιονίσει. Και παίζουμε ότι θα χιονίσει. Μας λένε ότι έρχεται δράμα κακοκαιρίας. Και παίζουμε δράμα κακοκαιρίας. Αγοράζουμε καρότα για να’ χουμε μύτες για τους χιονάνθρωπους. Είναι παιχνίδι. Όπως αυτά που επινοούν οι φυλακισμένοι για να περνάνε τον χρόνο τους. Ήμαστε έγκλειστοι; Μετεωρολόγος μάλιστα δήλωσε με ύφος Κλούνεϊ….«Μιλάω ΕΓΩ. Κι όταν μιλάω ΕΓΩ….». Πόσους «μεγάλους» μπορεί ν’ αφομοιώσει στον κατήφορό της μια μικρή χώρα;

Το κράτος θα παραμείνει κλειστόν επ’ αόριστον. Οχι, μην κοροϊδευόμαστε άλλο, ότι η οικονομική καταστροφή είναι το χειρότερό που ζούμε. Το κράτος θα παραμείνει κλειστόν επ’ αόριστον. Ποια Αρχή εμπιστεύεστε ακόμα;

Αύριο έρχεται καύσωνας. Κάνατε σέρβις στα aircondition ή θα πεθάνετε στους 50 βαθμούς;